Agri SA verwelkom President Zuma se Staatsrede met versigtigheid | George Herald
Agri SA verwelkom President Zuma se Staatsrede met versigtigheid
Monday, 23 June 2014, 15:10
LANDBOU NUUS - Agri SA beskou President Zuma se Staatsrede as aanduidend daarvan dat die regering meer sal fokus op die implementering van die bestaande Nasionale Ontwikkelingsplan. Johannes Möller, President van Agri SA, sê die feit dat die ekonomie as sentrale fokuspunt uitgelig is, is besonder positief vir die landbou. Dit is iets waarvan al die ministers moet kennis neem, veral in die lig van die prestasie ooreenkomste wat met die president onderteken sal word.
President Zuma het in sy rede uitgebrei oor die verligting van armoede, die vermindering van ongelykheid en hoë vlakke van werkloosheid. Hy het wel erken dat hierdie drie uitdagings, wat Suid-Afrika se vooruitgang al 'n geruime tyd kniehalter, alleenlik opgelos sal kan word deur middel van beter ekonomiese groei. Volgens Agri SA sal die probleem werklik eers opgelos kan word indien daar landelike ekonomiese groei plaasvind. Na raming is die persentasie van die bevolking wat in stede woon in 2013 ongeveer 65%, en dit neem jaarliks toe met 1.2%. Die noodsaak vir volgehoue voedselproduksie deur kommersiële landbou is dus ononderhandelbaar, aldus Möller.
Die landbou sektor is weereens geteiken as een van die sektore wat 'n groot bydrae moet maak tot werkskepping. President Zuma verwag een miljoen addisionele werksgeleenthede teen 2030 van die sektor. Die regering sal ernstig moet kyk na die arbeidsomgewing en die gepaardgaande wetgewing wat dit reguleer. Dit is duidelik uit die voortslepende staking in die platinum sektor dat daar ernstige tekortkominge in die arbeidsomgewing ondervind word. Dit alles dra by tot die lae vlakke van investering, beide internasionaal en plaaslik, in die Suid-Afrikaanse ekonomie en ook die onlangse afgradering deur twee internasionale graderings agentskappe.
"Agri SA verwelkom President Zuma se verwysing na 'n meer doetreffende energie-sektor wat ekonomiese groei sal aanmoedig," aldus Möller. Landbou en die landelike omgewing kan verder ook 'n bydrae lewer tot energie opwekking, maar dit sal slegs kan gebeur indien die prosesse vir kleinskaalse energie-opwekking gefinaliseer word. Agri SA is ook positief dat skaliegas ontwikkeling, wat uitgewys is as 'n spelbreker (of game-changer), binne die bestaande omgewingswetgewing hanteer sal word.
Volgens Möller is die kort verwysing deur die president na die heropening van grondeise bloot 'n erkenning van die proses. Die praktiese implementering hiervan is egter die uitdaging en Agri SA sal nou betrokke wees by die proses om toe te sien dat grondhervorming regverdig en prakties toegepas sal word. Volgehoue samewerking met Minister Nkwinti in die verband is van kardinale belang.
Möller sê Agri SA is daartoe verbind om saam met die regering en al die betrokke ministers te werk om ekonomiese groei in die land te verbeter, om voedselsekuriteit te verseker en om grondhervorming op 'n ekonomiese regverdige basis te laat geskied tot voordeel van alle burgers van die land.